Vruntschap unde leve unde wes wy ghudes vormoghen. Leven heren und sunderlik ghude vrunde. Wetet, als um den breff, den gy uns senden, dat gy schaden ghenomen hadden, dat uns let is, unde gy uns screven, dat wy se togheren scholden, ofte wy se war vornemen. Willick dat wy gherne ghedan wolden hebben unde noch gherne don willen, war wy dat enden kunnen. In desen scheren vorneme wy er nicht oppe dusse tiid, mit in den Swedeschen scheren dar untmotten se unser borgher en unde quam van dem Holme unde wolde to Abo unde nemen eme sine vitallie, unde de hupe hadden 2 kopschepe, de se ghenomen hadden; war se sint ghebleven sint des unde wete wy nicht. Darmede siit Gode bevolen. Ghescreven to Abo under unsem ingheseghel. Borghermestere unde ratmans der stat Abo.